**ՀԻՄՆԱՎՈՐՈՒՄ**

**«Հայաստանի Հանրապետության ԿԱՌԱՎԱՐՈՒԹՅԱՆ 2019 ԹՎԱԿԱՆԻ**

**ՄԱՐՏի 29-Ի n 361-լ ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

1. **Անհրաժեշտությունը**

«Հայաստանի Հանրապետության կառավարության 2019 թվականի մարտի 29-ի N 361-Լ որոշման մեջ լրացումներ կատարելու մասին» ՀՀ կառավարության որոշման նախագծի (այսուհետ` Նախագիծ) մշակումը պայմանավորված է Հայաստանի Հանրապետության կառավարության 2019 թվականի մարտի 29-ի N 361-Լ որոշմամբ հաստատված Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության ծրագրի շրջանակում այգեհիմնման առավելագույն ժամկետի սահմանման անհրաժեշտությամբ։

1. **Ընթացիկ իրավիճակը և խնդիրները**

Այգետնկումների խթանմամբ հանրապետությունում պտղաբուծության և խաղողագործության զարգացմանը նպաստելու, խաղողի, պտղի և հատապտղի արտադրության ծավալները ավելացնելու նպատակով ՀՀ կառավարության 2019 թվականի մարտի 29-ի N 361-Լ որոշմամբ հաստատվել է Հայաստանի Հանրապետությունում խաղողի, ժամանակակից տեխնոլոգիաներով մշակվող ինտենսիվ պտղատու այգիների և հատապտղանոցների հիմնման համար պետական աջակցության ծրագիրը (այսուհետ՝ Ծրագիր)։

Անցած ժամանակահատվածը ցույց է տվել, որ Ծրագրի նկատմամբ հանրապետությունում ձևավորվել է բավականին մեծ հետաքրքրվածություն։ Այսպես՝ միայն 2020 թվականին Ծրագրի շրջանակում տրամադրվել է 46 միավոր վարկ՝ շուրջ 5․4 մլրդ դրամ գումարով՝ 494․ 4 հա այգու հիմնման համար։ Սուբսիդավորման գումարը կազմել է 187․3 մլն դրամ: Փոխհատուցման բաղադրիչով տրամադրվել է թվով 7 փոխհատուցում՝ 104․7 մլն դրամի չափով՝ 24․2 հա այգու հիմնման համար։

Ծրագրի գործողության անցած ժամանակահատվածի արդյունքները ցույց են տվել, որ Ծրագրի փոխհատուցման բաղադրիչով մասնակցության դիմումները բավական շատ են, որոնք Էկոնոմիկայի նախարարության (այսուհետ՝ Նախարարություն) կողմից հաշվառվում են որպես շահառու։ Քանի որ գործող ծրագրում նշված չէ այգեհիմնման առավելագույն ժամկետը, ուստի դեռևս 2019 թվականից հաշվառված մի շարք շահառուներ չեն ներկայացրել այգեհիմնման և փոխհատուցման ստացման համար անհրաժեշտ փաստաթղթերը։ Արդյունքում Նախարարությունը հնարավորություն չունի հստակեցնել անհրաժեշտ ֆինանսական ռեսուրսները և իրականացնել վերահսկողական գործառույթներ։

**3. Կարգավորման նպատակը և բնույթը**

Նախագծով առաջարկվող լրացումները նպատակ ունեն կարգավորելու դեռևս 2019 թվականից Ծրագրի շրջանակում որպես շահառու հաշվառված տնտեսավարողների հետ հարաբերությունները, ինչպես նաև սահմանելու այգեհիմնման համար առավելագույն ժամկետ՝ 2 տարի։

Սույն նախագծի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացում կամ նվազեցում չի նախատեսվում։

**4.Տվյալ բնագավառում իրականացվող քաղաքականությունը**

Նախագծի ընդունման արդյունքում ոլորտում իրականացվող քաղաքականության փոփոխություն չի նախատեսվում:

**5. Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է ՀՀ էկոնոմիկայի նախարարության կողմից:

**6. Ակնկալվող արդյունքը**

Նախագծի ընդունմամբ ակնկալվում է Ծրագրի շրջանակում Նախարարությունում հաշվառված շահառուների հետ ծագած, ինչպես նաև Ծրագրին նոր դիմող տնտեսավարողների հետ ծագող հարաբերությունների կարգավորում։